**03.01.2018/TTM/mv**

**Toisen asteen reformin tilanne**

**Järjestämislupien uudistaminen**

Uudet ammatillisen koulutuksen järjestämisluvat myönnettiin 9.10.2017. Uuden lainsäädännön mukainen lupa myönnettiin 149 koulutuksen järjestäjälle. Lisäksi 17 järjestäjää toimii nykyisen lupansa puitteissa siirtymäajan (31.12.2021 saakka). Uusia koulutuksen järjestäjiä (pl. fuusiot) on 3.

**Työvoimakoulutuksen järjestämisluvat**

Työvoimakoulutuksen tehtävä myönnettiin 63 järjestäjälle (hakijoita oli 109). Joukossa on myös ns. yksityisiä palvelun tuottajia.

Työvoimakoulutuksen järjestämislupien arvioinnin lähtökohtana oli työvoimakoulutuksen järjestämistehtävän yleisten myöntämisedellytysten täyttyminen:

* järjestämisluvan tarpeellisuus,
* alueellinen ja valtakunnallinen tarve/tarjonta sekä
* hakijan taloudelliset, toiminnalliset edellytykset tehtävän hoitamiseksi.

Lisäksi arvioinnissa huomioitiin hakijan aikaisempi kokemus työvoimakoulutuksen järjestämisestä sekä yhteistyö työelämän ja muiden koulutusten järjestäjien kanssa.

Järjestämislupien myöntämispäätökset valmisteltiin yhdessä työ- ja elinkeinoministeriön kanssa, joka kuuli ELY-keskuksia.

Myönteisen luvan saamisen edellytyksenä oli tutkintoon johtavan työvoimakoulutuksen järjestäminen. Lupia ei myönnetty sellaiselle hakijalle, jonka tarjonta keskittyi pelkästään muunto-, täsmä-, rekrytointi- tai lupakorttien koulutukseen tai korkeakoulutettujen työvoimakoulutuksen järjestämiseen.

Myös Pohjoiskalotin koulutussäätiö NORD:n järjestämislupa vahvistettiin 28.12.2017 tehdyllä OKM:n päätöksellä.

**Opiskelijavuosimäärät**

Ammatillisen koulutuksen opiskelijavuosimäärä päätetään valtion talousarviossa. Opiskelijavuodella tarkoitetaan 365 päivää – käytännössä kalenterivuotta. Opiskelua on kuitenkin käytännössä viitenä päivänä viikossa ja opiskelijavuoteen voi sisältyä enintään neljä viikkoa lomaa.

Vuodelle 2018 enimmäismääräksi on esitetty 177 000 opiskelijavuotta. Tämä määrä sisältää 1000 opiskelijavuoden riihilisäyksen. Järjestämisluvilla on sidottu 159 300 opiskelijavuotta.

Suoritepäätöksellä kohdennettava opiskelijavuosien määrä on 17 700. Tästä määrästä työvoimakoulutukseen on tarkoitettu kohdennettavaksi 5500 opiskelijavuotta niille järjestäjille, joilla on työvoimakoulutuksen tehtävä luvassaan. Lukumäärä sisältää puolet eli 500 opiskelijavuotta em. riihilisäyksestä. Lisäksi pieni osa opiskelijavuosista jätetään jaettavaksi varainhoitovuoden aikana, jotta voitaisiin vastata vuoden aikana syntyviin akuutteihin koulutuksen kohdentamistarpeisiin.

TEM teki - ELY-keskuksilta saadut esitykset sekä kolmen viimeisen vuoden momentin 32.30.51 määrärahojen jakojen ja työvoimakoulutuksen hankintojen toteumien keskiarvot huomioiden - OKM:lle esityksen ELY- ja koulutuksenjärjestäjäkohtaisista opiskelijavuosikiintiöistä.

ELY-keskusten esitykset olivat yhteensä 5749 opiskelijavuotta, joten TEM joutui harkintaa käyttäen karsimaan niistä 349 opiskelijavuotta. ELY-keskusalueille/koulutuksenjärjestäjille TEM:n esityksessä kohdennettiin 5400 opiskelijavuotta, joihin sisältyi muutamia kymmeniä opiskelijavuosia, joiden järjestäjäkohtainen kohdennus tarkentuu järjestäjien ja ELY-keskusten neuvotteluissa.

**Suoritepäätös**

OKM teki vuotta 2018 koskeva suoritepäätöksen koulutuksen järjestäjille 12.12.2017. Lopullisessa suoritepäätöksessä koulutuksen järjestäjille kohdennettiin yhteensä 5300 opiskelijavuotta, joista 500 oli em. riihilisäyksen mukaisia. Näin ollen 200 opiskelijavuotta jäi myöhemmin vuoden 2018 aikana kohdennettavaksi siten kuin koulutustarpeet edellyttävät.

OKM kuuli työ- ja elinkeinoministeriötä työvoimakoulutuksen opiskelijavuosien kohdentamiseen liittyen ennen lopullisen suoritepäätöksen tekemistä. Myös kohdentamatta olevien 200 opiskelijavuoden osalta ministeriöt käyvät keskustelut ennen uusien suoritepäätösten tekemistä.

**Muita siirtymävaiheeseen liittyviä asioita**

* TEM:n ja OKM:n kesken sovittiin, että siirtymävaiheessa tutkintotavoitteisen työvoimakoulutuksen jatkuvuus pyritään turvaamaan siten, että TEM:n hankintajärjestelmässä vuoden 2017 loppuun mennessä alkaneet koulutukset voivat jatkua enintään vuoden 2019 loppuun saakka. Tätä varten TEM:ltä OKM:lle siirtyvästä momentin 32.30.51 määrärahasta sovittiin palautettavaksi TEM:n pääluokkaan yhteensä 31 M€ (30 M€ vuodelle 2018 ja 1 M€ vuodelle 2019). Viimeisimmän seurantatiedon mukaan ELY-keskukset ovat tehdyillä hankintapäätöksillä/-sopimuksilla sitoneet yhteensä runsaat 35 M€. Lisäksi todettiin, että koska ko. momentin määrärahoja oli jäämässä vuodelta 2017 verrattain runsaasti käytettäväksi vuodelle 2018, saivat ELY-keskukset tehdä vielä joulukuussa 2017 uusia hankintoja, joiden koulutukset käynnistyivät vuoden 2017 aikana ja jatkuvat vuodelle 2018/2019. Syntyvät menot katetaan TEM:n pääluokasta em. momentilta ilman, että rahoitusta palautuu OKM:ltä.
* OKM on vahvistanut ammatillisen koulutuksen uuden lain tulkinnan siltä osin, että ELY-keskusten hankkimiin ja vuoden vaihtuessa käynnissä olleisiin koulutusohjelmiin voidaan ottaa uusia opiskelijoita vuosien 2018 ja 2019 aikana. Menettely on tarpeen, koska TE-hallinto on tehnyt puitejärjestelyitä sekä hankkinut non stop-tyyppisiä koulutusohjelmia, joissa nimenomaan on tarkoitus täyttää opiskelijapaikkoja kysynnän mukaan enimmäisvolyymin puitteissa.
* URA-tietojärjestelmän päivitys (VOS-työvoimakoulutuksen erottelu) sekä OPAL-palautejärjestelmän päivitys on toteutettu vuoden vaihteen versionvaihdon yhteydessä. VOS-työvoimakoulutukset voidaan laittaa hakuun tammikuussa ja uusia tutkintoon johtavia työvoimakoulutuksia voinee käynnistyä jo helmikuussa 2018. Tietojärjestelmämuutoksista ei siten aiheudu merkittävää viivettä koulutusten käynnistämiseen.
* TEM:lle jäävän työvoimakoulutuksen jatkokehittämisestä järjestettiin 11.-12.12.2017 työkokous, jossa ELY-keskusalueiden ja OKM:n asiantuntijoiden kanssa käytiin läpi reformin siirtymävaiheen käytännön toteutusta. Lisäksi pohdittiin mm. tulevan kasvupalvelukoulutuksen uusia malleja sekä matkailualan ja TalentBoost –hankkeiden sekä FEC-mallin edistämistä.